Lefitiko 6 | Beibele Inthaneteng | Phetolelo ya Lefase le Lefsa
2 “Ge motho a ka dira sebe ka gore a se botegele Jehofa+ gomme a radia+ wa gabo ka selo seo a se gafetšwego goba seo a se neilwego ka seatleng+ goba a mo hlakola goba a mo hlalefetša+
3 goba a hwetša selo se se timetšego+ gomme a bolela maaka+ ka sona a ba a ena ka maaka ka selo le ge e le sefe sa tšohle tšeo motho a ka dirago sebe ka tšona,
4 ge a ka dira sebe gomme a hwetšwa a le molato,+ gona a buše selo seo a se hlakotšego goba seo a se utswitšego ka go se tšea ka boradia goba selo seo a se gafetšwego gore a se hlokomele goba selo seo a se hweditšego se be se timetše,
5 goba selo le ge e le sefe seo a ka enago ka maaka ka sona, a se lefelele+ ka botlalo gomme moo tefong yeo a oketše ka karolo ya yona ya bohlano. A bušetše dilo tšeo go mong wa tšona letšatšing leo a hwetšwago a le molato.
6 Sebego sa gagwe sa molato+ seo a se tlišetšago Jehofa e be kgapa+ yeo e phetšego gabotse e tšwago dihuswaneng, e be go ya ka theko e akanyeditšwego ke moperisita. A se nee moperisita.
7 Moperisita a mo direle poelano+ pele ga Jehofa gomme o tla lebalelwa mabapi le selo le ge e le sefe sa tšohle tšeo a di dirilego tšeo di feleleditšego ka gore a hwetšwe a le molato.”
8 Jehofa a tšwela pele a bolela le Moshe a re:
9 “Laela Arone le barwa ba gagwe o re: ‘Molao wa sebego sa go fišwa+ šo: Sebego sa go fišwa se be sebešong godimo ga aletare bošego ka moka go fihlela mesong gomme mollo wa aletareng o goletšwe moo.
10 Moperisita a apare seaparo sa boperisita sa linene,+ a apare le borokgwana.+ Ke moka a tloše melora e nago le makhura+ a dibego tša go fišwa tšeo di fišwago ke mollo ka mehla aletareng, a e bee hleng ga aletare.
11 A hlobole diaparo+ tša gagwe a apare tše dingwe, ke moka a tšee melora yeo e nago le makhura a e iše lefelong le le hlwekilego ka ntle ga mešaša.+
12 Mollo wa aletareng o tuke mo go yona, o se ke wa tima. Mesong e mengwe le e mengwe moperisita a beše dikgong+ mo mollong wa aletare, mo go wona a bee sebego sa go fišwa gomme a beše makhura a dihlabelo tša mohlakanelwa di thuntšhe muši moo.+
13 Mollo+ o dule o tuka moo aletareng. O se ke wa tima.
14 “‘Molao wa sebego sa mabele+ šo: Lena barwa ba Arone, le se tliše go Jehofa pele ga aletare.
15 Yo mongwe wa bona a tšee bjo bongwe bja bupi bja mathume bja sebego sa mabele bja go tlala seatla le a mangwe a makhura a sona gotee le diorelo ka moka tšeo di tlišitšwego le sebego sa mabele, a se beše se thunye muši aletareng e be sa monko o bose o yago go Jehofa; se ke segopotšo+ sa sona.
16 Se se šetšego sa sona se jewe+ ke Arone le barwa ba gagwe. Se apewe e be dinkgwa tše di sa omelwago+ gomme se jelwe lefelong le lekgethwa. Ba se jele lapeng la tente ya kopano.
17 Se se ke sa omelwa.+ Ke ba file sona gore e be kabelo ya bona go dibego tše di fišwago ka mollo.+ Ke selo se sekgethwakgethwa+ go etša sebego sa sebe le go etša sebego sa molato.
18 Yo mongwe le yo mongwe yo motona+ mo go barwa ba Arone a je sebego seo. Ke kabelo e tšwago dibegong tša Jehofa tšeo di fišwago ka mollo; ke ya go iša mehleng ya neng le neng+ mo melokong ka moka ya lena. Selo se sengwe le se sengwe seo se ka kgomago dibego tšeo e tla ba se sekgethwa.’”
20 “Ge Arone le barwa ba gagwe ba tlotšwa+ ba nee Jehofa sebego+ se: sebego sa mabele+ sa bupi bja mathume ka sebjana sa dilithara tše pedi,+ ba tliše karolo ya bjona mesong gomme karolo e nngwe e šetšego ya go lekana le yona ba e tliše mantšiboa.
21 Bo dubje ka makhura gomme bo apewe paneng.+ O bo tliše bo dubilwe gabotse. O tliše hlama ya sebego sa mabele yeo e apeilwego ya dirwa ditsekana. O e tliše gore e be monko o bose o yago go Jehofa.
22 Moperisita, yena yo a tloditšwego yo a tla bego a mo tšeetše legato mo go barwa ba gagwe,+ a se neele. Taelo ya go iša mehleng ya neng le neng še: Sebego seo se bešwe ka moka ga sona+ gomme se thuntšhetše muši go Jehofa.
23 Sebego se sengwe le se sengwe sa mabele sa moperisita+ e be sebego se se feletšego. Se se ke sa jewa.”
24 Jehofa a iša pele a bolela le Moshe a re:
25 “Bolela le Arone le barwa ba gagwe o re: ‘Molao wa sebego sa sebe+ šo: Sebego sa sebe se hlabelwe pele ga Jehofa lefelong+ leo sebego sa go fišwa se hlabelwago gona ka mehla. Ke selo se sekgethwakgethwa.+
26 Se jewe+ ke moperisita yo a se neelago e le sebego sa sebe. Se jelwe lefelong le lekgethwa+ ka lapeng+ la tente ya kopano.
27 “‘Se sengwe le se sengwe seo se ka kgomago nama ya sona e be se sekgethwa+ gomme ge motho le ge e le ofe a ka foketša a mangwe a madi a sona seaparong,+ gona selo seo a se fokeditšego ka madi o se hlatswetše lefelong le lekgethwa.+
28 Pitša ya letsopa+ yeo se fufutšwago ka go yona e thubje. Ge e ba se fufuditšwe ka pitšeng ya koporo, gona e gohlwe e be e tšokotšwe ka meetse.
29 “‘Yo mongwe le yo mongwe yo motona yo e lego moperisita a je sebego seo.+ Ke selo se sekgethwakgethwa.+
30 Eupša sebego le ge e le sefe sa sebe seo a mangwe a madi+ a sona a tlišwago ka tenteng ya kopano gore go dirwe poelano lefelong le lekgethwa, sona se se ke sa jewa. Se fišwe ka mollo.